ศูนย์วิจัยกสิกรฯชี้ช่องลงทุนหุ้นอาเซียน
ศูนย์วิจัยกสิกรไทยชี้อาเซียนลิงก์เกจน่าสนใจลงทุน แนะศึกษาพื้นฐานความเสี่ยงก่อนลุย
14 มี.ค. 2556

ศูนย์วิจัยกสิกรไทยชี้อาเซียนลิงก์เกจน่าสนใจลงทุน แนะศึกษาพื้นฐานความเสี่ยงก่อนลุย
บริษัท ศูนย์วิจัยกสิกรไทย เปิดเผยว่า โครงการเชื่อมโยงการซื้อขายหุ้นในอาเซียน (อาเซียนลิงก์เกจ) สนับสนุนให้เกิดกระแสเงินทุนเคลื่อนย้ายเข้าสู่อาเซียน เนื่องจากขนาดมูลค่าตลาดหลักทรัพย์ทั้งกลุ่มอาเซียนสูงกว่า 2.4 ล้านล้านเหรียญสหรัฐ ภายใต้ความร่วมมือของตลาดหุ้น 7 ประเทศ ทำให้มีขนาดใกล้เคียงกับตลาดหุ้นในภูมิภาคเอเชีย เช่น ตลาดหุ้นฮ่องกง ตลาดหุ้นเซี่ยงไฮ้ ที่มีมูลค่าตลาดหลักทรัพย์ 2.9 ล้านล้านเหรียญสหรัฐ 
โครงการนี้ยังเป็นการยกระดับหุ้นของอาเซียนให้เป็นที่ยอมรับ (Asset Class) รวมทั้งส่งเสริมให้บริษัทจดทะเบียน (บจ.) สามารถระดมทุนได้ด้วยต้นทุนที่ต่ำลงและแข่งขันได้ จากประชากรในไทย 67.3 ล้านคนเป็น 586.1 ล้านคนในอาเซียน และมูลค่าการซื้อขายรวมในตลาดอาเซียนกว่า 745,950 ล้านเหรียญสหรัฐ เทียบกับตลาดหุ้นไทยเพียงแห่งเดียวที่ 235,168.1 ล้านเหรียญสหรัฐ ซึ่งจะส่งผลให้สภาพคล่องของหุ้นเพิ่มขึ้น และขยายฐานนักลงทุน
“อาเซียนลิงก์เกจเป็นอีกหนึ่งทางเลือกและโอกาสที่น่าสนใจ รวมถึงประโยชน์ในการกระจายความเสี่ยงจากการลงทุนสำหรับนักลงทุนไทย แต่การเพิ่มเม็ดเงินลงทุนผ่านช่องทางนี้อย่างชัดเจน คงต้องอาศัยหลายองค์ประกอบ” บริษัท ศูนย์วิจัยกสิกรไทย ระบุ
อย่างไรก็ตาม นักลงทุนจำเป็นต้องศึกษาข้อมูลปัจจัยพื้นฐานและความเสี่ยงของแต่ละประเทศและหลักทรัพย์ที่สนใจลงทุน เช่น เปรียบเทียบโอกาสที่จะได้รับผลตอบแทนและความเสี่ยงที่ยอมรับได้ ไม่ว่าจะเป็นภาวะเศรษฐกิจ รวมถึงการเปลี่ยนแปลงกฎเกณฑ์ ค่าใช้จ่ายเพิ่มเติม ความผันผวนของอัตราแลกเปลี่ยน ซึ่งจะส่งผลกระทบโดยตรงต่อผลตอบแทนสุทธิที่คำนวณกลับมาในรูปเงินบาท
ปัจจุบันมีตลาดหุ้น 3 แห่งที่เข้าโครงการอาเซียนลิงก์เกจ คือ สิงคโปร์ มาเลเซีย และตลาดหุ้นไทย ซึ่งอัตราผลตอบแทนย้อนหลังในช่วง 5 ปีที่ผ่านมา (2551-2555) ตลาดหุ้นสิงคโปร์ให้ผลตอบแทนเฉลี่ย 1 ปี 19.7% 3 ปี 4.2% และ 5 ปี 5.6% โดยมีความผันผวนเฉลี่ย 5 ปีย้อนหลังยังไม่รวมความเสี่ยงเรื่องอัตราแลกเปลี่ยนเท่ากับ 20.4% 
ส่วนตลาดหุ้นมาเลเซียให้ผลตอบแทนเฉลี่ย 1 ปี 10.3% ย้อนหลังเฉลี่ย 3 ปี 10.2% เฉลี่ย 5 ปี 7.3% และความผันผวนเฉลี่ย 5 ปี 12.1% สำหรับตลาดหุ้นไทยมีผลตอบแทนย้อนหลัง 1 ปี 35.8% เฉลี่ย 3 ปี 25.2% เฉลี่ย 5 ปี 18.3% โดยมีความผันผวนเฉลี่ย 5 ปี 21.8%